b"\n_START_ARTICLE_\nEdifici del museu comarcal de l'Urgell\n_START_SECTION_\nDescripci\xc3\xb3\n_START_PARAGRAPH_\nCasa pairal de grans dimensions que t\xc3\xa9 la seva fa\xc3\xa7ana principal en el carrer Major de T\xc3\xa0rrega. Aquesta edificaci\xc3\xb3 consta de planta baixa de grans dimensions, on es conserven part dels cellers originals i la sortida posterior a un pati extern on primitivament es resguardaven els carruatges o eines del camp. Gr\xc3\xa0cies a una \xc3\xa0mplia escalinata d'acc\xc3\xa9s al primer pis es poden contemplar com s'ha conservat l'estructura d'entrada principal de casa pairal urbana renaixentista. En el primer pis hi ha, a l'interior, les sales nobles, o les estances principals de la casa dels Perell\xc3\xb3, amb les seves pr\xc3\xb2pies cambres personals i salons adjacents. A totes les parets d'aquestes sales nobles es conserven les pintures origin\xc3\xa0ries. Tamb\xc3\xa9 conserva una balconada exterior que d\xc3\xb3na a la part posterior de la casa on encara hi ha dempeus el pou d'aigua. La resta d'estances de la casa dels Perell\xc3\xb3 ha estat molt modificada per tal d'allotjar-hi el Museu Comarcal de l'Urgell._NEWLINE_La fa\xc3\xa7ana exterior d'aquesta casa \xc3\xa9s una fa\xc3\xa7ana llisa, amb la portalada principal emmarcada entre pilastres de capitells quadrangulars llisos. En el primer pis s'obren un seguit de balconades, concretament quatre, on una conserva la reixa de forja original del segle XVIII. El segon pis en al\xc3\xa7ada nom\xc3\xa9s mostra sim\xc3\xa8tricament damunt dels balcons finestres de perfil rectangular. Finalment la fa\xc3\xa7ana, superiorment es troba protegida per un r\xc3\xa0fec sobresortit com a element de protecci\xc3\xb3 per a la fa\xc3\xa7ana.\n_START_SECTION_\nHist\xc3\xb2ria\n_START_PARAGRAPH_\nCasa coneguda per Cal Perell\xc3\xb3 per la fam\xc3\xadlia que la va fer construir  i que hi va habitar fins a inicis del segle XX. Actualment hi ha el Museu Comarcal de l'Urgell on es pot visitar una \xc3\xa0mplia mostra dedicada als jaciments ibers de l'Urgell i les troballes m\xc3\xa9s importants d'aquestes campanyes arqueol\xc3\xb2giques. A m\xc3\xa9s a m\xc3\xa9s es poden visitar les sales nobles de l'antiga casa dels Perell\xc3\xb3, amb una rica mostra de mobiliari d'\xc3\xa8poca. Aquest museu compta a m\xc3\xa9s a m\xc3\xa9s amb diferents sales apropiades per a exposicions temporals."